
DASARATHA-JATAKA 

Această istorisire a fost spusă de către Magistru în Jevatana pentru un răzeş' al 
cărui tată murise. Omul acesta s-a lăsat copleşit de durere la moartea părintelui, 
uitând cu totul de îndatoririle sale. Privind spre omenire în zorii unei zile, 
Magistrul a înţeles că el era pregătit să culeagă roadele Primei Căi. A doua zi, 
după ce a colindat după pomeni prin Săvatthi şi după ce a agonisit hrana zilei, 
după prânz a trimis Fraţii care încotro, iar el, împreună cu un novice, s-a dus la 
casa acelui om. Buddha i-a dat bineţe, grăindu-i cuvinte dulci ca mierea: 

- Jeleşti, fratele meu din lume ? 

-Da, stăpâne, plâng cu durere după tatăl meu. 

Magistrul i-a răspuns: 

- Frate al meu printre mireni,înţelepţii din vechime care cunoşteau cele opt stări 
<ale vietii> în lumea aceasta 1 2 3 4 , nu simţeau la moartea tatălui <lor> nici cea mai 
mică durere. 

Apoi, la rugămintea omului, a istorisit o poveste din trecut. 


1 Buddha. 

2 

Am echivalat expresia „land-lord” folosită de Rouse: „proprietar de pământ/moşie”. 

3 Călugării budişti mănâncă doar o singură dată pe zi, obligatoriu înainte de amiază. 

4 Nota 2, p. 78: „câştigul şi pierderea, slava şi dezonoarea, lauda şi dispreţul, binecuvântarea şi 
hula”. Pentru claritate am adăugat în text cuvintele „ale vieţii”. 



Trăia odată în Varanasi 5 un mare rege pe nume Dasaratha care lăsase departe căile 
rele şi domnea cu dreptate. Dintre cele 16000 de neveste ale sale, cea mai în vârstă, 
care îi era şi regină, i-a dăruit doi fii şi o fiică. Fiul cel mare se numea Răma- 
pandita - adică „Răma cel înţelept”; al doilea era prinţul Lakkana -„norocosul”; 

numele fetei era doamna Sîtă 6 . După o vreme regina a murit. 

Dasaratha a fost zdrobit de durere multă vreme, dar curtenii l-au îndemnat să vadă 
de cele cuvenite soţiei moarte, apoi l-au îmboldit să aleagă o altă regină. Prinţesa 
aleasă era nespus de dragă regelui. După un timp ea a rămas grea şi, fiind îngrijită 
cum i se cuvenea, a adus pe lume un fiu pe care l-au numit prinţul Bharata. 

Regele îşi iubea fiul foarte mult, astfel încât i-a spus reginei: „crăiasă, vreau să îţi 
fac un dar, alege ce doreşti!” Regina a primit darul, dar a amânat o vreme 
hotărârea. Atunci când feciorul său a împlinit şapte ani, ea s-a înfăţişat regelui 
spunându-i: 

- Măria Ta, mi-ai promis un dar pentru fiul meu; mi-1 dai? 

- Alege, a spus regele. 

- Stăpâne, hărăzeşte-i regatul fiului meu! 

Dar regele o înfruntă cu aprigă mânie: 

- Afară, ticăloaso! Ceilalţi doi fii ai mei strălucesc precum focul arzător; ce vei 
face, vei da poruncă să-i omoare, doar ca să domnească născutul tău? 

îngrozită, regina a fugit atunci din încăperea împărătească. S-a întors iar şi iar, în 
alte zile, să-şi ceară darul, dar regele nu se învoia. El s-a gândit în sinea lui: 

„Femeile sunt nerecunoscătoare şi hiclene; s-ar putea să măsluiască o poruncă sau 
să momească pe cineva să-i ucidă pentru bani pe fii mei <mai mari>”. A trimis 
atunci după ei şi le-a povestit totul, încheind: 


5 Am restituit numele autentic indian Varanasi, în locul numelui Benares din text. 

6 Nota Rouse la p. 79: „Răcoros”, care în India are asociaţii<mentale> plăcute, cum are căldura 
la noi.” Afirmaţia este adevărată pentru vedicele sita, sitala, dar numele eroinei provine din 
sFta=brazdă, în păli sili - v. dicţionarele Monnier-William şi Rhys-Davis. 



- Feciorii mei, dacă rămâneţi aici vă va lovi o nenorocire. Mergeţi într-o ţară 
învecinată sau în pădure, unde să rămâneţi până trupul meu va fi ars pe rug; apoi 
întoarceţi-vă să moşteniţi împărăţia care de drept se cuvine familiei voastre! 

A chemat după aceea prezicătorii, întrebându-i despre cât mai avea de trăit; ei au 
spus că mai avea încă doisprezece ani înaintea sa. Atunci Dasaratha a spus: 

- Fii mei, trebuie să vă întoarceţi după doisprezece ani, să luaţi asupra voastră 
umbrela împărătească! 

Ei au încuviinţat, încredinţându-1 că aşa vor face, apoi au plecat plângând din palat. 
Sita a spus la rândul ei: 

-Voi pleca împreună cu fraţii mei! 

Luându-şi rămas bun de la tatăl ei, a pornit la drum vărsând lacrimi. Mulţime de 
popor i-a petrecut, dar cei trei au trimis norodul acasă, mergând apoi pe cale până 
au ajuns în cele din urmă la Himalaya. Au ales un loc cu apă din belşug şi rodnic în 
fructe pădureţe; acolo au ridicat o sihăstrie în care s-au sălăşluit, trăind cu poame. 

Lakkana - pandita şi cu Sita i-au spus lui Răma-pandita: 

- Acum, tu eşti ca un tată pentru noi! Rămâi în colibă, iar noi vom strânge poame 
sălbatice pentru tine. 

El s-a învoit; Răma-pandita a rămas acolo, iar ceilalţi îl hrăneau cu fructele pe care 
le culegeau. 

Astfel au trăit ei acolo. Dasaratha însă se topea de dorul copiilor săi, murind în al 
nouălea an. L-au jelit şi l-au ars după cuviinţă, apoi regina a poruncit să se ridice 
umbrela împărătească deasupra fiului ei, prinţul Bharata. Sfetnicii au zis însă: 
„Adevăraţii stăpâni ai umbrelei sunt în pădure”, neîngăduind acest lucru. Atunci 
prinţul Bharata a grăit: 

- Eu îl voi aduce înapoi din pădure pe fratele meu, Răma-pandita, şi voi ridica 
umbrela împărătească deasupra capului său! 



Luând cele cinci însemne împărăteşti 7 , a pornit spre sălaşul lor cu cele patru 
corpuri de oaste 8 . Sosind în apropiere, a poruncit să se ridice tabăra, iar el 
împreună cu câţiva sfetnici s-au îndreptat spre sihăstrie, la vremea în care Lakkana 

- pandita şi Sita se aflau în pădure. 

Răma-pandita stătea în prag, netulburat şi neclintit precum o statuie de aur. Bharata 
i s-a închinat. Apoi a povestit tot ceea ce se întâmplase în împărăţie; a căzut la 
picioarele lui împreună cu dregătorii, toţi scăldaţi în lacrimi. Răma-pandita nu s-a 

/V 

întristat şi nici cugetul nu i s-a tulburat. Intr-un târziu, Bharata s-a oprit din plâns şi 
s-a aşezat la locul lui. Spre seară s-au întors şi ceilalţi doi fraţi cu fructele sălbatice. 
Răma-pandita s-a gândit: „Aceştia doi sunt mult prea tineri, nu au cumpănirea mea. 
Se poate să li se sfâşie inima de durere, dacă află dintr-o dată că tatăl nostru a 
murit. Trebuie să-i fac să intre în iaz, apoi să găsesc un chip să le spun adevărul”. 
Le-a spus de aceea, arătându-le un loc unde era o baltă: 

- Aţi întârziat prea mult! Trebuie să primiţi o pedeapsă - intraţi în apa aceea şi 
rămâneţi acolo! 

9 

Apoi rosti o jumătate de vers: 

- Lakkana şi cu Sita vă coborâţi în iaz. 

Pe dată amândoi au coborât în apă. Rama a continuat cu restul versului: 

- Bharata astăzi ne vesteşte că Dasaratha a pierit. 

Auzind vestea morţii tatălui lor ei au leşinat; când si-au venit în fire, Rama a 
repetat cele spuse, ei au leşinat încă o dată, apoi a treia oară la fel. Sfetnicii i-au 
ridicat şi, scoţându-i din apă, i-au adus pe uscat. După ce au fost readuşi în simţiri, 
au început să plângă toţi şi să jelească. Prinţul Bharata se gândea: „Fratele meu 
Lakkana şi sora mea Sita nu pot să-şi înfrâneze jalea pentru tatăl nostru, dar 
Răma-pandita nu se văietă, nici nu plânge; oare de ce? Trebuie să îl întreb”. Astfel 
că, repetând la rândul său ultima jumătate de vers, a adăugat, vorbind în stihuri 9 : 


7 Nota 1 Rouse la p. 80: „Sabia, umbrela, diadema, sandalele si evantaiul”. 

Nota 2 Rouse la p. 80: „Elefanţi, cavalerie, care de luptă, infanterie”. 

9 Textul englez este în versuri rimate, deci oarecum depărtate de original; varianta românească 
păstrează sensul general, într-o formă adaptată. 



- Ne spune, Rama, dacă este drept să nu jeleşti la vreme de-ntristare? Durerea nu 
va fi 

Nicicând mai mare! Stăpânul, tatăl ţi-a murit, dar plânsul nu te-a podidit defel! 
Răma-pandita astfel îi învaţă: 


- Atunci când hohotul de plâns nu te-ajută nicicum să poţi păstra ceva, oricât de 
tare strigi, 

De ce s-ar chinui în van cel înţelept? Au un sfârşit, doar unul, copilul fraged şi 
căruntul, 

Nebunul, sfătosul înţelept, bogatul şi sărmanul - ei mor cu toţii, rând pe rând! 

Se teme rodul copt că va cădea, iar toţi cei muritori se tem de ceasul lor din urmă! 

îi vezi pe mulţi care sunt vii în zori de zi, cum până-n noapte pier, iar alţii -nu 
puţini!- 

Sfârşesc din fapt de seară până-n zori de zi! Dacă s-ar pogorî vreo milă, cât de 
mică, 

Spre prostul care plângând se chinuie mereu, fii sigur, înţeleptul s-ar jeli 
necontenit! 

Se ofileşte cel fără minte şi scade în putere, dar ce folos? Doar morţii, plângând, 
nu-i mai învie! 

Pârjolul dintr-o casă se poate stinge cu belşug de apă, dar pentru cel cunoscător 
leac este doar al scripturilor cuvânt! 

Cum puzderia din firul de bumbac se duce în vântul care suflă, la fel şi ştiutorii 
scripturilor 

Se scutură de jale, doar ei ştiu că tot ce-i muritor sortit este pieirii, iar în spiţa lor 
pe dată 


Se naşte altă rudă; pătrunzând în taina lumii, cei puternici prin ştiinţă nu se lasă 
copleşiţi, 



Păstrând inimă şi cuget mereu netulburate, durerea oricât le-ar fi de mare! De 
aceea, 

Spre cei vii din neamul meu eu gândul mi-l îndrept, să-i ţin în viaţă, să-i hrănesc şi 
să păstrez 

Tot ce avem - aşa gândeşte înţeleptul. 

Astfel Rama a explicat Vremelnicia lucrurilor. Auzind cuvintele lui s-au vindecat 
de tristeţe. Prinţul Bharata s-a închinat în faţa lui Răma-pandita, rugându-1 să 
primească regatul Varanasi. 

- Frate, a spus Rama, ia-i cu tine pe Lakkana şi Sita să cârmuiţi împreună ţara! 

- Nu, stăpâne, tu trebuie să iei domnia! 

- Frate, tatăl nostru m-a rugat să primesc domnia la capătul a doisprezece ani; dacă 
o primesc acum îi încalc dorinţa. Mă voi întoarce peste trei ani. 

- Si cine va cârmui tara? 

9 9 

-Tu. 


- Nicidecum! 

- Atunci, până mă voi întoarce, o vor face sandalele mele, a hotărât Rama, 
scoţându-şi încălţările din pai şi dându-le fratelui său. 

Aşadar, cei trei prinţi au luat sandalele, au spus rămas bun înţeleptului, apoi au 
pornit spre Varanasi cu o mulţime de însoţitori. 

Vreme de trei ani încălţările de pai au cârmuit regatul. Dregătorii le puneau pe tron 
când judecau o pricină; dacă ei greşeau, sandalele se loveau una de alta, iar 
sfetnicii chibzuiau din nou, însă dacă hotărârea lor era dreaptă ele rămâneau 
neclintite 10 . 

După ce s-au scurs cei trei ani, înţeleptul a ieşit din codru, a venit la Varanasi şi a 
intrat în grădina palatului. Auzind aceasta, prinţii au venit cu mare mulţime de 
oameni; întâi au hotărât ca Sita să fie soţie regală, iar apoi i-au stropit pe amândoi 


10 Rouse arată că acest detaliu nu se găseşte în celelalte variante ale Ramayanei. 



cu apa încoronării. Apoi Marea Fiinţă 11 a intrat în cetate într-un car împodobit 
împărăteşte, dând ocol oraşului mergând spre dreapta, împeună cu nenumăraţi 
însoţitori. S-a aşezat în cele din urmă pe terasa palatului său, numit Sucandaka, 
domnind cu dreptate asupra ţării timp de şaisprezece mii de ani, după care a mers 
să sporească cetele cereşti. 

/V 

Deznodământul este explicat de strofa înţelepciunii Desăvârşite: 

„Şaizeci de veacuri şi încă zece mii de ani, se spune, 

Rama cu braţul vânjos a domnit peste această lume 
Având la gât norocosul Kambugivo ” 


Magistrul a terminat istorisirea, a arătat Adevărurile - astfel încât răzeşul nostru 
s-a bucurat de roadele Primei Căi -, iar la urmă a arătat Naşterea: 

- Pe vremea aceea regele Suddhodana 13 era Dasaratha, Măhămăya 14 era regina- 
mamă, „mama lui Răhulă” 15 era Sită, Ănanda 16 era Bharata, iar EU însumi am 
fost Răma-pandita. 


11 Rama, ca avatar precedent al lui Buddha. 

12 Nota 2 Rouse la p. 82: „Kambugivo: trei cute pe gât, ca o spirală de cochilie, erau considerate 
un semn de noroc”. 

13 Tatăl lui Buddha. 

14 Mama lui Buddha. 

15 Este vorba de Yasodhară, soţia lui Buddha pe timpul când era încă prinţul Siddhărtha 
Gautama. 

16 Unul din discipolii lui Buddha; ănanda= voios, vesel. 



